КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек курыт школыр къэзыуххэм зэрызахуигъазэр
Курыт еджапIэр къэзыух ныбжьыщIэ лъапIэхэ!
Нобэрей махуэр фи дежкIэ къызэрыгуэкIкъым. Нобэ фэ еджапIэм къыщыфхуоуэ Иужьрей уэзджынэр.
Фэ къыфпэщылъщ школыр къэзыуххэр зыпхыкIын хуей къэпщытэныгъэхэр, балигъ гъащIэм фыхэзышэну гъуэгур къыфхузэIузыххэр, IэмалыщIэхэмкIэ, гъащIэм лъэ быдэкIэ фыщыувыным фыхуэзышэну къэлъыхъуэныгъэхэмкIэ гъэнщIахэр. Фэ фщыщ куэдым яубзыхуакIэщ я гъащIэр зытраухуэнур, зыгуэрхэри пIейтейуэ йогупсыс къыхахыну гъуэгум.
Фыщымышынэ унафэ къэфщтэным, мурадышхуэхэр зыхуэвгъэувыж. ИкIи еджапIэм щызэвгъэгъуэта щIэныгъэр фи плъапIэхэр гъэзэщIа хъунымкIэ къыфхуэсэбэпыну, фи къарум фыкъызэригъэгугъэр фи хъуэпсапIэхэр зэвгъэхъулIэным лъабжьэ хуэхъуну си гуапэщ.
ГъащIэщIэм фыщыхыхьэкIэ зыщывмыгъэгъупщэ щIэныгъэ щывгъуэта школыр, сыт щыгъуи фщIыгъуа, фызыIууа гугъуехьхэр къызэвнэкIынымкIи, вбгъэдэлъ зэчийхэр къызыкъуэфхынымкIи щIэгъэкъуэн нэс къыфхуэхъуа, зи псэм щыщ IыхьэкIэ къывдэгуэша фи егъэджакIуэхэмрэ гъэсакIуэхэмрэ.
Си гум къыбгъэдэкIыу сынывохъуэхъу фи махуэшхуэмкIэ, узыншагъэ быдэ, къару мыкIуэщIыж, дэрэжэгъуэрэ ехъулIэныгъэрэ фиIэну си гуапэщ.
